17-årig kan ikke forklare, hvorfor hun på Facebook hyldede terrorangrebet i København. Hun er ikke særlig religiøs, siger hun

KØBENHAVNS BYRET, Ekstra Bladet: - Jeg har dummet mig. Jeg fortryder rigtigt meget, hvad jeg har skrevet. Jeg er ked af det, også fordi jeg har gjort mine forældre kede af det. Jeg er et fredeligt menneske, der aldrig har gjort noget kriminelt.

Det sagde en 17-årig sunnimuslimsk pige, der er afghansk statsborger som har boet i Danmark siden 2004, da hun i dag fik det sidste ord i Københavns Byret.

Her kræver specialanklager Jakob Buch-Jepsen pigen idømt mindst fire måneders fængsel, fordi hun på en lukket Facebook-gruppe ' Vejen Til Islam' hyldede terroristen Omar El-Hussein efter terror-angrebet i København den 14. og 15 februar 2015.

16-årig pige om terror: Omar er en helt

Pigen kaldt blandt andet terroristen for 'en helt', men i retten forklarede den 17-årige - som lige var fyldt 16 år på gerningstidspunktet - at nok tror hun på islam, men hun er ikke særlig religiøs og kommer mest i moskéen under Ramadanen.

Skyndte sig at slette opslaget

Den 17-årige erkender, at hun skrev ordene om Omar El-Hussein, men at hun blev chokeret, da hun læste folks reaktioner på opslaget og skyndte sig at slette det.

- Jeg ved ikke, hvad jeg tænkte på. Jeg vil aldrig se en terrorist som en helt. Det gør jeg ikke, sagde hun.

Den 17-årige går på andet år i gymnasiet og er servicemedarbejder i et supermarked. Hun vil gerne læse på universitetet og arbejde med humanitært og frivilligt arbejde. Derfor lægger hendes forsvarer advokat Karin Dawson Svenningsen også op til, at pigen skal have en rent betinget dom, hvis hun bliver fundet skyldig.

Ifølge tiltalen skrev hun dette på Facebook om mandagen den 16. februar kl. 20.15 som Omar El-Hussein havde angrebet Krudttønden om lørdagen den 14. februar og Synagogen lige efter midnat søndag den 15. februar:

- Inshallah, Må allah give ham jannah ferdaws inshallah (paradis, red.), det er så trist at han skulle dø på den måde (trist smiley-ikon) men han gjorde noget som ingen andre turde at gøre. Han gjorde det for profet Muhammads (swa) skyld. Han er sandelig en helt.

Hendes opslag fik både likes og kommentarer, men flere medier faldt også over hyldesten til Omar El-Hussein og en privat borger anmeldte hende til politiet.

Han fortjener ikke paradiset

Hun er nu tiltalt efter straffelovens § 136 stykke 2, der giver bøde eller fængsel op til to år til 'den, som offentligt udtrykkeligt billiger en af de i denne lovs 12. eller 13. kapitel omhandlede forbrydelser'. Det er blandt andet terrorisme.

Den 17-årige bor hos sine forældre med tre søskende i en fire-værelses lejlighed og har ifølge en undersøgelse gode personlige forhold. For et par år siden var hun hjemme i Afghanistan for at besøge familie.

Specialanklager Jakob Buch-Jepsen forsøgte at bore i, hvorfor pigen skrev som hun gjorde, men det kunne hun ikke rigtigt give nogen forklaring på. Inden retsmødet var hun synligt berørt over det store opbud i retssalen, hvor der både sad hendes forældre, presse, kommunens repræsentanter og en skoleklasse.

Hun sad iført sit sorte tørklæde og undlod at kigge på tilhørerne, da hun forklarede, at når man er på de sociale medier kommer man hurtigt til at skrive noget, som man fortryder.

Jakob Buch-Jepsen: - Anså du Omar El-Hussein som en helt?

Den 17-årige: - Selvfølgelig nej, jeg er imod det.

Anklageren: - Du skriver, at martyren kommer i paradis.

Den 17-årige: - Jeg ved ikke, hvad jeg tænkte på, da jeg skrev det. Det ville jeg aldrig sige til en terrorist. Han fortjener det ikke, sagde den 17-årige.

Hun blev 'vildt chokeret', da hendes opslag på Facebook begyndte at dukke op i medierne som eksempel på, at der var muslimer som hyldede terroren i København.

Samfundet må slå hårdt ned

Specialanklager Jakob Buch-Jepsen sagde i sin procedure, at der som udgangspunkt skal falde seks måneders ubetinget fængsel, når man billiger terrorisme.

Fordi pigen kun var 16 år, da hun skrev det, mente han, at hun kunne slippe et par måneder billigere - og han ville lade det være op til retten eventuelt at gøre dommen betinget med vilkår om samfundstjeneste.

Jakob Buch-Jepsen sagde, at samfundet er nødt til at slå hårdt ned på den slags ytringer, som er vand på terroristernes mølle.

- Hvis vi ikke som samfund slår hårdt ned på det, så får de onde og mørke kræfter lov at sprede sig i Danmark og resten af Europa, sagde specialanklageren, som mente, at den 16-åriges lovprisning af terrorangrebet var en af de hidtil groveste af sin slags.

Den 17-årige skal også udvises betinget af Danmark, siger anklageren.

Forsvarer Karin Dawson Svenningsen bemærkede, at der gik halvandet år fra pigen skrev opslaget til politiet afhørte hende. - Hvis politiet tager så alvorligt på disse sager, hvorfor går der så så lang tid uden at der sker noget, sagde advokaten.

Hun mener, at den 17-årige, hvis hun kendes skyldig, skal slippe med en rent betinget dom fordi hun ellers er ustraffet, under uddannelse og har gode personlige forhold.

Københavns Byret afsiger dom i sagen næste fredag klokken 13 - uden at der holdes retsmøde.